
"De egy nemzet lótenyésztésének virágzása nem csak gazdagít: erkölcseire 's karakterére is hasznos béfolyással vagyon." (Wesselényi) A lóversenyek világa az Osztrák-Magyar Monarchiában

   „De egy nemzetet lótenyésztésének virágzása nem csak gazdagít: erkölcseire ’s karakterére is hasznos béfolyással vagyon.”
(Wesselényi)
   A lóversenyek világa az Osztrák-Magyar Monarchiában
   Örökérvényű mondás: a magyar lóra termett. Több évszázados lovas kultúránk különböző szakaszokra tagolható, de van egy meghatározó kor, amelyben a magyar lovászat aranykorát élte: az Osztrák-Magyar Monarchia évtizedei.
Munkámban gróf Széchenyi István és báró Wesselényi Miklós a lovászat ügyének érdekében tett erőfeszítéseit alapul véve mutatom be ezt az időszakot. A lóversenyek világának ismertetése által szeretném felhívni a figyelmet a dualizmus korának sokszínűségére. A legkülönfélébb emberek és eszmék találtak itt közös nevezőre, ami által a turf a politika, a gazdaság és a közösségi élet megkerülhetetlen színterévé vált. A gazdag futtatók, a fogadásokban örömüket lelő kispolgári réteg, a magukat állandóan sanyargató zsokék és a divatozó úrinők világa volt ez, ahol a nemzetközileg elismert lónemesítés legkiválóbb képviselői futottak. A verseny egyszerre oldotta fel, és mélyítette el a társadalmi ellentéteket. Ugródeszka volt az alacsonyabb sorban lévők számára, ugyanakkor gyakran megesett, hogy a könnyen szerzett pénz, könnyen kifolyt a kezek közül. A kor egyik emblematikus alakja Gróf Sándor Móric volt, aki lovas bravúrjaival és halált megvető bátorságával írta be magát a történelembe.
   A lóversenyek mellett a falkavadászat és az agarászat is fontos találkozóhely volt a nemesi réteg számára. A vadászatok alkalmával komoly társasági élet folyt, amelynek keretében barátságok szövődtek, érdekcsoportok alakultak ki, vagy éppen ellentétek kerültek felszínre.



